สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 8 พ.ค.60
9 พ.ค. 2560

ดัชนีดาวโจนส์ตลาดหุ้นนิวยอร์กปิดขยับขึ้นเพียงเล็กน้อย เมื่อคืนนี้ (8 พ.ค.) เนื่องจากนักลงทุนได้ซึมซับข่าวนายเอมมานูเอล มาครอง คว้าชัยชนะในการเลือกตั้งประธานาธิบดีฝรั่งเศส โดยผลการเลือกตั้งดังกล่าวเป็นไปตามที่ตลาดและโพลล์สำรวจส่วนใหญ่คาดการณ์ไว้ ขณะที่ภาวะการซื้อขายได้รับแรงกดดันในระหว่างวัน หลังจากนางลอเรตตา เมสเตอร์ ประธานธนาคารกลางสหรัฐ (เฟด) สาขาคลีฟแลนด์ ได้ออกมาสนับสนุนให้เฟดเดินหน้าปรับขึ้นอัตราดอกเบี้ย ซึ่งความเคลื่อนไหวล่าสุดของนางเมสเตอร์ได้เพิ่มน้ำหนักให้กับกระแสคาดการณ์ที่ว่า เฟดอาจจะปรับขึ้นดอกเบี้ยในการประชุมเดือนหน้า
ดัชนีเฉลี่ยอุตสาหกรรมดาวโจนส์ปิดที่ 21,012.28 จุด เพิ่มขึ้น 5.34 จุด หรือ +0.03% ดัชนี NASDAQ ปิดที่ 6,102.66 จุด เพิ่มขึ้น 1.90 จุด หรือ +0.03% และดัชนี S&amp;P500 ปิดที่ 2,399.38 จุด เพิ่มขึ้น 0.09 จุด หรือ +0.00%
 
ตลาดหุ้นลอนดอนปิดขยับขึ้นเล็กน้อย เมื่อคืนนี้ (8 พ.ค.) ด้วยปัจจัยบวกจากผลการเลือกตั้งประธานาธิบดีฝรั่งเศส โดยนายเอมมานูเอล มาครอง ผู้สมัครที่มีแนวคิดสายกลางเป็นฝ่ายได้รับชัยชนะ ซึ่งข่าวดังกล่าวช่วยหนุนหุ้นกลุ่มบริษัทยุโรปปรับตัวเพิ่มขึ้น แม้ในระหว่างวัน ดัชนี FTSE 100 จะปรับตัวสู่แดนลบจากแรงฉุดของหุ้นกลุ่มเหมืองแร่ก็ตาม
ดัชนี FTSE 100 เพิ่มขึ้น 3.43 จุด หรือ +0.05% ปิดที่ 7,300.86 จุด
 
ตลาดหุ้นยุโรปปิดลบ เมื่อคืนนี้ (8 พ.ค.) เนื่องจากตลาดได้ซึมซับชัยชนะของนายเอมมานูเอล มาครอง ในการเลือกตั้งประธานาธิบดีฝรั่งเศส ขณะที่นักลงทุนจับตาการเลือกตั้งรัฐสภาฝรั่งเศสในเดือนหน้า เพื่อดูว่าพรรค La Republique en march ของนายมาครองจะสามารถกวาดที่นั่งส่วนใหญ่ในรัฐสภาได้หรือไม่
ดัชนี Stoxx Europe 600 ลดลง 0.1% ปิดที่ระดับ 394.04 จุด
ดัชนี CAC-40 ตลาดหุ้นฝรั่งเศสปิดที่ 5,382.95 จุด ลดลง 49.45 จุด หรือ -0.91% ดัชนี DAX ตลาดหุ้นเยอรมันปิดที่ 12,694.55 จุด ลดลง 22.34 จุด หรือ -0.18% และดัชนี FTSE 100 ตลาดหุ้นลอนดอนปิดที่ 7,300.86 จุด เพิ่มขึ้น 3.43 จุด หรือ +0.05%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (8 พ.ค.) โดยได้แรงหนุนจากข่าวที่ว่า กลุ่มประเทศผู้ส่งออกน้ำมัน (โอเปก) กำลังพิจารณาที่จะขยายเวลาปรับลดกำลังการผลิตออกไปอีก 9 เดือน หรือมากกว่า จากกำหนดเดิมที่จะสิ้นสุดในเดือนมิ.ย.
สัญญาน้ำมันดิบ WTI ส่งมอบเดือนมิ.ย. เพิ่มขึ้น 21 เซนต์ หรือ 0.5% ปิดที่ 46.43 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 24 เซนต์ หรือ 0.5% ปิดที่ 49.34 ดอลลาร์/บาร์เรล
 
สัญญาทองคำตลาดนิวยอร์กปิดขยับขึ้น เมื่อคืนนี้ (8 พ.ค.) จากการที่นักลงทุนเข้าช้อนซื้อเก็งกำไรหลังจากสัญญาทองคำร่วงลงติดต่อกัน 3 วันทำการก่อนหน้านี้ อย่างไรตาม สัญญาทองคำขยับขึ้นเพียงเล็กน้อยเท่านั้น เนื่องจากนักลงทุนลดแรงซื้อสินทรัพย์ปลอดภัย หลังจากนายเอมมานูเอล มาครอง คว้าชัยชนะในศึกเลือกตั้งประธานาธิบดีฝรั่งเศส
สัญญาทองคำตลาด COMEX (Commodity Exchange) ส่งมอบเดือนมิ.ย.ขยับขึ้น 20 เซนต์ หรือ 0.02% ปิดที่ระดับ 1,227.10 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 1.6 เซนต์ หรือ 0.1% ปิดที่ 16.258 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 9.4 ดอลลาร์ หรือ 1.03% ปิดที่ 919.6 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 7.5 ดอลลาร์ หรือ 0.9% ปิดที่ 805.55 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (8 พ.ค.) ขานรับถ้อยแถลงของประธานธนาคารกลางสหรัฐ (เฟด) สาขาเซนต์หลุยส์และคลีฟแลนด์ ที่สนับสนุนให้เฟดเดินหน้าปรับขึ้นอัตราดอกเบี้ย ซึ่งกระตุ้นกระแสคาดการณ์ในตลาดว่า เฟดอาจจะขึ้นดอกเบี้ยอย่างเร็วที่สุดในเดือนหน้า
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0931 ดอลลาร์ จากระดับ 1.0988 ดอลลาร์ ในขณะที่ปอนด์อ่อนค่าลงแตะ 1.2947 ดอลลาร์ จากระดับ 1.2963 ดอลลาร์ และดอลลาร์ออสเตรเลียอ่อนค่าลงที่ระดับ 0.7388 ดอลลาร์ จากระดับ 0.7413 ดอลลาร์
ดอลลาร์สหรัฐแข็งค่าขึ้นเมื่อเทียบกับเยน ที่ระดับ 113.03 เยน จากระดับ 112.64 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9983 ฟรังก์สวิส จากระดับ 0.9875 ฟรังก์สวิส